b'\n_START_ARTICLE_\nKayseri\n_START_SECTION_\nZgodovina\n_START_PARAGRAPH_\nKayseri je stalno naseljen od leta 3.000 pr. n. \xc5\xa1t.. V bli\xc5\xbeini mesta je K\xc3\xbcltepe, ki je eno najstarej\xc5\xa1ih naseljenih mest v Anatoliji. Zaradi svojega ugodnega geografskega polo\xc5\xbeaja ob trgovskih poteh, najbolj znana je bila svilena pot, je bil vedno sredi\xc5\xa1\xc4\x8de \xc5\xbeivahne trgovine. _NEWLINE_V \xc4\x8dasu, ko je bilo mesto prestolnica kapadokijskih kraljev, se je imenovalo Mazaca in je bilo kri\xc5\xbei\xc5\xa1\xc4\x8de trgovske poti med Sinopom ob \xc4\x8crnem morju in Eufratom ter perzijske kraljeve poti od Sardisa do Suse. V rimskih \xc4\x8dasih je skozi mesto vodila podobna pot od Efeza proti vzhodu._NEWLINE_Mazaco so nato v \xc4\x8dast kapadokijskega kralja Ariatesa (163\xe2\x80\x93130 pr. n. \xc5\xa1t.) preimenovali v Eusebijo. Mesto je nato zadnji kapadokijski kralj Arhelaus (ali morda Tiberij) ponovno preimenoval, tokrat v Cezarejo. _NEWLINE_Cezareja je stala na severnih obronkih gore Erciya\xc5\x9f, ki se je takrat imenovala Mons Argaeus. Mesto, kjer je stala Cezareja, se danes imenuje Staro mesto, od nje pa je ostalo samo nekaj sledov. Uni\xc4\x8dil jo je sasanidski kralj Perzije Shapur I. po zmagi nad cesarjem Valerijanom leta 260. Cezareja je imela v tistem \xc4\x8dasu okrog 400.000 prebivalcev. V 4. stoletju je \xc5\xa1kof Bazilij dober kilometer proti severovzhodu zgradil versko sredi\xc5\xa1\xc4\x8de, ki se je kasneje zlilo z mestom. Del Bazilijevega sredi\xc5\xa1\xc4\x8da je bil obdan z mo\xc4\x8dnim obzidjem, ki ga je dal zgraditi cesar Justinjan._NEWLINE_Cezareja je po prihodu Arabcev je postala Kaisariyah, po prihodu Alp Arslanovih Seld\xc5\xbeukov leta 1064 pa Kayseri. Postale je eno najpomembnej\xc5\xa1ih sredi\xc5\xa1\xc4\x8d in druga prestolnica Seld\xc5\xbeu\xc5\xa1kega sultanata Rum. V \xc4\x8dasu od 13. do 16. stoletja je bil velik del mesta obnovljen, v 15. stoletju pa je postalo del novega Otomanskega cesarstva._NEWLINE_Mesto je do\xc5\xbeivelo tri zlata obdobja. Prvo okrog leta 2000 pr. n. \xc5\xa1t., ko je bilo trgovska postaja med Asirci in Hetiti, drugo v \xc4\x8dasu Rimskega imperija (200-300) in tretji\xc4\x8d v \xc4\x8dasu Seld\xc5\xbeukov, ko je bilo druga prestolnica mogo\xc4\x8dne dr\xc5\xbeave.'